钦定古今图书集成/方舆汇编/职方典/第1262卷 > 《钦山渔仙洞寻龙君御所住》锺惺
## 钦定古今图书集成/方舆汇编/职方典/第1262卷 > 《钦山渔仙洞寻龙君御所住》锺惺

“楚人事黔役，能无山水情。所得乃在楚，特以黔为名。
如彼蜀三峡，其险半于荆。陆行问桃源，灵奥寄水程。
所以起辰州，三日聊舟行。穿石望而足，水心恨未停。
晚泊钦山下，获与幽愿并。静者领斯山，意匠妙经营。
搜抉毕智勇，虎穴不得宁。颇负康乐才，要与陵谷争。
灵怪为之逊，吏民迺不惊。”停舟山雨内，舟停山亦晴。
“榱桷与岩峦；左右洞中生，屈曲行螺中，子所谓瓮城。
往往意所息，辄值隙之平。数折圣珠洞，兽迹所纵横。
如何有宋刻，笔体老而清。可见虎穴先，禅者之户庭。
古来幽奇地，人兽俱相更；冥心观去住，鸠鹊开其明。”